Paarl-perfeksie in 'n glas te proe | Netwerk24
Paarl-perfeksie in 'n glas te proe
Kom Proe Paarl Saterdag 7 Desember by Grande Roche-hotel. By die voorbereiding van dié gewilde en unieke kos- en wynfees is Huguenette de Villiers-van der Merwe (Landskroon), Jamie Williams (Nederburg), Pete Goffe-Wood (Vivandé eienaar-chef) en Emma en Jermey Bog (Painted Wolf Wines).Foto:
Proe die beste van die beste met Proe Paarl en ervaar 'n wynfees­viering by Grande Roche-hotel Saterdag 7 Desember.
Van 11:00 tot 17:00 kan feesgangers 'n verskeidenheid wyne proe wat plaaslik en internasionale pryse gewen het.
Die manjifieke Grande Roche-hotel, 'n historiese monument en luukse vyfsterhotel, skep die perfekte milieu waar bekroonde wynmakers en wyn­liefhebbers mekaar kan ontmoet en kan netwerk.
Volgens Annelize Stroebel van Drakenstein-toerisme, is dit 'n uitsonderlike geleentheid om die Paarl as 'n voorste toerismebestemming vir wyn te bemark en te bevorder.
"By Proe Paarl, proe jy die beste van die beste, vier jy die verskeidenheid en gehalte wat ons wynstreek aanbied. Dit is 'n viering van ons wynmakers en hul ongelooflike prestasies gedurende die jaar en ek hoop dat dit die bewustheid van die Paarl se prominensie in die Suid-Afrikaanse wynbedryf sal verhoog," sê Stroebel.
Kaartjies is teen R400 by www.quicket.co.za beskikbaar en R450 by die deur.
Die kaartjie sluit 'n wynglas en wynproeë van al die wyne wat uitgestal word in asook ligte verversings.
Geen onder 18's sal toegelaat word nie.
Vir nog inligting besoek die webtuiste www.proepaarl.co.za of volg hulle by "VisitPaarl" op sosiale media.
. Drie Paarl Post-lesers kan elk 'n dubbelkaartjie na die fees wen. Beantwoord die volgende vraag op Paarl Post se facebookblad en 'like' en 'share' die Proe Paarl-advertensie daarop: Waar word Proe Paarl gehou?